
RAPORT

asupra propunerii legislative pentru modificarea Legii nr.18/1991
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă pentru modificarea Legii nr.18/1991, transmisă cu adresa nr.Pl. x. 527 din 8 septembrie 2008 şi înregistrată sub nr.24/292/09.09.2008. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere negativ al Guvernului  şi avizele nefavorabile ale Comisiei juridice, de disciplină şi imunităţi, Comisiei pentru administraţie publică, amenajarea teritoriului şi echilibru ecologic şi al Comisiei pentru buget, finanţe şi bănci.
 Propunerea legislativă are ca obiect de reglementare completarea art.92 din Legea fondului funciar nr.18/1991, republicată, cu modificările şi completările ulterioare, avându-se în vedere exceptarea de la plata taxelor pentru scoaterea din circuitul agricol, prevăzute în anexa nr.1 din lege, a terenurile situate în extravilanul localităţilor, pe care chiriaşii din fostele case naţionalizate construiesc locuinţe.
Propunerea legislativă pentru modificarea Legii nr.18/1991 face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Marian Hoinaru, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 27 de deputaţi, din totalul de 27 de membri ai comisiei.

Propunerea legislativă a fost respinsă în unanimitate, în şedinţa din 19 martie 2009, din următorul considerent:
- are impact negativ asupra veniturilor bugetului general consolidat deoarece, prin exceptarea de la plata taxelor a perimetrelor agricole scoase din circuitul agricol pe care se construiesc locuinţe de către chiriaşii din fostele case naţionalizate, scad veniturile Fondului de ameliorare a fondului funciar.
Propunerea legislativă a fost respinsă de Senat în şedinţa din 30 iunie 2008.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.
    PREŞEDINTE,


 
                          SECRETAR,


Prof. dr. Valeriu TABĂRĂ 


            Vasile MOCANU  
Întocmit: Consilier, Anton Păştinaru
               Expert, Gheorghe Adrian Goţa 

